Uredba Komisije (ES) št. 1249/2000

z dne 15. junija 2000

o spremembi Uredbe (ES) št. 2848/98 iz sektorja surovega tobaka glede končnega datuma za uporabo posebne pomoči, vračila neporabljenih zneskov in podrobnih pravilih za predplačilo za posebno pomoč

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2075/92 z dne 30. junija 1992 o skupni ureditvi trga za surovi tobak [1], kakor je bila nazadnje spremenjena z Uredbo (ES) št. 660/1999 [2], in zlasti člena 7 Uredbe,

ob upoštevanju naslednjega:

(1) V skladu s členom 40(2) Uredbe Komisije (ES) št. 2848/98 z dne 22. decembra 1998 o določitvi podrobnih pravil za uporabo Uredbe (EGS) št. 2075/92 glede sheme premij, proizvodnih kvot in posebne pomoči za skupine proizvajalcev v sektorju surovega tobaka [3], kakor je bila nazadnje spremenjena z Uredbo (ES) št. 909/2000 [4], je končni datum, do katerega morajo skupine proizvajalcev uporabiti posebno pomoč, 30. junij leta po letu posamezne letine. Posebna pomoč se izplača na podlagi dostav, ki se lahko izvedejo do 30. aprila leta po letu posamezne letine, zaradi česar imajo nekatere skupine proizvajalcev težave pri uporabi posebne pomoči v celoti v naslednjih dveh mesecih in pri upoštevanju roka 30. junij. Za uporabo posebne pomoči naj se zato določi daljše obdobje. Nadalje naj se za zagotovitev vračila neporabljenih zneskov v predvidenih rokih določi obveznost držav članic, da vse neporabljene zneske izterjajo od skupin proizvajalcev.

(2) V skladu s členom 42(1) Uredbe (ES) št. 2848/98 lahko države članice skupinam proizvajalcev izplačajo predplačilo za posebno pomoč na podlagi količin tobaka, dostavljenih podjetjem za predelavo. Da se dejansko omogoči dodelitev predplačila, naj zahtevek za predplačilo temelji na količinah tobaka, ki so zajete s pogodbami o pridelavi, namesto čakanja na dostavo proizvoda, pri čemer se predplačilo izplača pod pogojem, da se položi varščina v višini 115 % zneska predplačila. Vendar pa naj se predplačilo omeji na 50 % navedenih količin.

(3) Ukrepi, predvideni s to uredbo, so v skladu z mnenjem Upravljalnega odbora za tobak –

SPREJELA NASLEDNJO UREDBO:

Člen 1

Uredba (ES) št. 2848/98 se spremeni:

1. Člen 40(2) se nadomesti:

"2. Posebno pomoč lahko uporabijo skupine proizvajalcev do 31. julija leta po letu posamezne letine pri skupinah sort VI, VII in VIII in do 15. julija leta po letu posamezne letine pri drugih skupinah sort in samo za naslednje namene:

- zaposlitev tehničnega osebja za pomoč članom pri izboljšanju kakovosti proizvodnje in varstvu okolja,

- preskrba članov s certificiranimi semeni in sadikami ter drugimi proizvajalnimi sredstvi za izboljšanje kakovosti proizvoda,

- okoljevarstveni ukrepi,

- izvajanje infrastrukturnih ukrepov za povečanje vrednosti proizvodov, ki jih dostavijo člani, zlasti naprav za razvrščanje tobaka,

- zaposlitev upravnega osebja za upravljanje premij in zagotavljanje skladnosti skupine proizvajalcev s predpisi Skupnosti,

- povračilo stroškov, nastalih s pologom varščine po členu 42.";

2. K členu 40 se doda naslednji odstavek:

"2a. Vse zneske, ki se deloma ali v celoti niso uporabili v skladu z odstavkom 2, je treba povrniti državi članici, ki jih odšteje od odhodkov, financiranih iz Evropskega kmetijskega usmerjevalnega in jamstvenega sklada.";

3. Člen 42(1) se nadomesti:

"1. Država članica na zahtevek izplača skupini proizvajalcev predplačilo za posebno pomoč od 16. oktobra v letu posamezne letine. Višina predplačila se določi na podlagi največ 50 % količine tobaka, zajete s pogodbami o pridelavi, ki jih je skupina sklenila do časa vložitve zahtevka. Države članice določijo dopolnilne pogoje za izplačilo predplačila."

Člen 2

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 15. junija 2000

Za Komisijo

Franz Fischler

Član Komisije

[1] UL L 215, 30.7.1992, str. 70.

[2] UL L 83, 27.3.1999, str. 10.

[3] UL L 358, 31.12.1998, str. 17.

[4] UL L 105, 3.5.2000, str. 18.

--------------------------------------------------